B4-0962 και 0989/97

Ψήφισμα σχετικά με την κατάσταση στα υψώματα του Τσιτταγκόνγκ

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στο Μπάγκλα Ντες,

A. λαμβάνοντας υπόψη ότι οι αυτόχθονες λαοί των υψωμάτων του Τσιτταγκόνγκ εξακολουθούν να ζητούν την αυτονομία των δέκα διαφορετικών πολυγλωσσικών αυτοχθόνων κοινοτήτων τους,

Β. επιδοκιμάζοντας την επανέναρξη των ειρηνευτικών συνομιλιών μεταξύ της κυβέρνησης του Μπάγκλα Ντες και της Jana Samhati Samiti (JSS), του πολιτικού κόμματος που εκπροσωπεί τους λαούς των κοινοτήτων της Τζούμμα των υψωμάτων του Τσιτταγκόνγκ, και τη δεδηλωμένη πρόθεσή τους να επιλυθεί το πρόβλημα με ειρηνικό τρόπο μέσω διαπραγματεύσεων, και επισημαίνοντας ότι το 1985 άρχισε η διεξαγωγή γύρων διαπραγματεύσεων που δεν κατέληξαν σε συγκεκριμένα αποτελέσματα,

Γ. λαμβάνοντας υπόψη τη δημογραφική πολιτική που έχει ασκηθεί από διαδοχικές κυβερνήσεις του Μπάγκλα Ντες σχετικά με τον αυτόχθονα πληθυσμό των υψωμάτων τουΤσιτταγκόνγκ, μεταξύ άλλων, υποστηρίζοντας την πολιτική της μετοίκησης κατοίκων της Βεγγάλης στα υψώματα του Τσιτταγκόνγκ και του αναγκαστικού θρησκευτικού προσηλυτισμού των αυτοχθόνων λαών των υψωμάτων του Τσιτταγκόνγκ,

Δ. εκφράζοντας την ανησυχία του για τη συνέχιση της διαμάχης στα υψώματα του Τσιτταγκόνγκ και για τις συνεχείς παραβιάσεις των ανθρωπίνων δικαιωμάτων,

Ε. εκφράζοντας την ανησυχία του για το γεγονός ότι περισσότεροι από 55.000 πρόσφυγες των κοινοτήτων Τζούμμα από τα υψώματα τουΤσιτταγκόνγκ βιώνουν εδώ και 10 χρόνια τις άθλιες συνθήκες των προσφυγικών καταυλισμών και υποφέρουν λόγω ανεπαρκούς υγειονομικής περίθαλψης και υποσιτισμού, με αποτέλεσμα τη συχνή εμφάνιση επιδημικών νόσων,

ΣΤ. επισημαίνοντας ότι δεν πληρούνται ακόμη οι προϋποθέσεις για τον επαναπατρισμό των προσφύγων των κοινοτήτων Τζούμμα από την Τριπούρα,

Ζ. λαμβάνοντας υπόψη την προηγούμενη απόφασή του να χορηγήσει μέρος της ετήσιας χρηματοδοτικής ενίσχυσης της Ευρωπαϊκής Ένωσης προς το Μπάγκλα Ντες για την επανεγκατάσταση των εποίκων της Βεγγάλης στις πεδινές περιοχές,

Η. αναγνωρίζοντας το δικαίωμα των λαών των κοινοτήτων Τζούμμα στη συνταγματική αναγνώριση της ταυτότητάς τους ως αυτοχθόνων λαών και της περιφερειακής τους αυτονομίας,

Θ. τονίζοντας τη σπουδαιότητα της συμμετοχής του Ύπατου Αρμοστή των Ηνωμένων Εθνών για τους Πρόσφυγες και του Διεθνούς Ερυθρού Σταυρού στη διαδικασία επαναπατρισμού των προσφύγων των κοινοτήτων Τζούμμα,

1. καλεί την κυβέρνηση του Μπάγκλα Ντες να αναγνωρίσει τα ζωτικής σπουδαιότητας αιτήματα για τα παραδοσιακά εδαφικά δικαιώματα και την περιφερειακή αυτονομία των λαών των κοινοτήτων Τζούμμα στο πλαίσιο των συνεχιζομένων διαπραγματεύσεων[semigr ]

2. προτρέπει την κυβέρνηση του Μπάγκλα Ντες να αναθεωρήσει τη δημογραφική πολιτική της και να απομακρύνει τους εποίκους της Βεγγάλης από τα υψώματα του Τσιτταγκόνγκ μεταφέροντάς τους στις πεδινές περιοχές, επιδεικνύοντας πλήρη σεβασμό στα δικαιώματά τους και χρησιμοποιώντας εξ ολοκλήρου τη χρηματοδοτική ενίσχυση της Ευρωπαϊκής Ένωσης[semigr ]

3. καλεί την Επιτροπή να παρακολουθεί συνεχώς την κατάσταση και να ενημερώνει το Κοινοβούλιο σχετικά με τις εξελίξεις και τη χρησιμοποίηση των χρηματοδοτικών πόρων της ΕΕ[semigr ]

4. ζητεί την αποστρατικοποίηση της περιοχής των υψωμάτων του Τσιτταγκόνγκ[semigr ]

5. ζητεί από την κυβέρνηση του Μπάγκλα Ντες να επιτρέψει την ελεύθερη πρόσβαση των διεθνών ανθρωπιστικών και αναπτυξιακών οργανώσεων στην περιοχή των υψωμάτων του Τσιτταγκόνγκ[semigr ]

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο και στις κυβερνήσεις και τα κοινοβούλια του Μπάγκλα Ντες και της Ινδίας.